CELEX: 62008TN0582
Language: sl
Date: 2008-12-30 00:00:00
Title: Zadeva T-582/08: Tožba, vložena 30. decembra 2008 – Carpent Languages proti Komisiji

21.3.2009   
            
            
               SL
            
            
               Uradni list Evropske unije
            
            
               C 69/43
            
         Tožba, vložena 30. decembra 2008 – Carpent Languages proti Komisiji
   (Zadeva T-582/08)
   (2009/C 69/96)
   Jezik postopka: francoščina
   Stranki
   
      Tožeča stranka: Carpent Languages SPRL (Bruselj, Belgija) (zastopnik: P. Goergen, odvetnik)
   
      Tožena stranka: Komisija Evropskih skupnosti
   Predlogi tožeče stranke
   
               —
            
            
               Tožbo naj se razglasi za dopustno in utemeljeno;
            
         
               —
            
            
               zavrnitev ponudbe, ki jo je dala tožeča stranka, naj se delno razglasi za nično;
            
         
               —
            
            
               odločbo o oddaji naročila zasebni družbi z omejeno odgovornostjo ADIE TECHNICS naj se razglasi za nično;
            
         
               —
            
            
               podredno, če Sodišče prve stopnje ne bi ugodilo predlogu za razglasitev ničnosti izpodbijane odločbe, naj se Komisiji naloži, naj tožeči stranki plača znesek 200 000 EUR (dvesto tisoč eurov) iz naslova poplačila nepremoženjske in premoženjske škode tožeče stranke;
            
         
               —
            
            
               Komisiji Evropskih skupnosti naj se naloži plačilo vseh stroškov postopka.
            
         Tožbeni razlogi in bistvene trditve
   Tožeča stranka izpodbija odločbo Komisije o zavrnitvi ponudbe, ki jo je tožeča stranka dala v okviru razpisa za sklop št. 4 javnega naročila, naslovljenega večkratne okvirne pogodbe o organizaciji srečanj in konferenc (UL 2008, S 58 77561), in odločbo o oddaji naročila drugemu ponudniku. Tožeča stranka prav tako zahteva poplačilo škode, ki naj bi ji nastala zaradi izpodbijane odločbe.
   Tožeča stranka v podporo svoji tožbi navaja tri tožbene razloge:
   
               —
            
            
               kršitev obveznosti obrazložitve, ker naj bi Komisija ne navedla niti števila točk, ki jih je prejel izbrani ponudnik, niti prednosti izbrane ponudbe v primerjavi s ponudbo tožeče stranke; poleg tega naj bi Komisija tožeči stranki ne navedla, kateri od dveh predstavljenih modelov tožeče stranke ni dobil zadostnega števila točk;
            
         
               —
            
            
               očitna napaka pri presoji, ker naj bi ocenjevalni odbor enemu od modelov, ki ju je predstavila tožeča stranka, dodelil manj od 70 točk, čeprav naj bi tožeča stranka v skladu s specifikacijo podrobno predstavila način, na katerega bi izvajala zahtevane storitve, sredstva, ki bi jih namenila različnim nalogam, časovni okvir del ter oceno stroškov;
            
         
               —
            
            
               kršitev načel enakega obravnavanja in nediskriminacije, navedenih v členu 89(1) finančne uredbe, ker naj bi izbrani ponudnik ne izpolnjeval izbirnih pogojev glede tehnične sposobnosti.